Otthon a zöld és a lila bűvöletében / Otthon magazin
Modern térszervezés, logikus egyszerűség és funkcionalitás jellemzi ezt a pesti palotanegyedben található lakást, ami üde, fiatalos színfoltja lett a régi bérháznak.
Elhagyta Magyarországot, majd Ausztrián át Franciaországba jutott, és itt élte le élete java részét Mihály, aki nyolcvanévesen kezdett új életet Budapesten. Később, a felesége halála után visszatért szülőhazájába. „Sokáig nem hittem volna, hogy valaha visszajövök” – meséli Mihály, aki újra megszerette a fővárost, olyannyira, hogy nemcsak új életét rendezte itt be, hanem befektetési céllal is vásárolt lakást a dinamikusan fejlődő palotanegyedben. „Úgy újíttattam fel, hogy esetleg én is itt lakhassak egyszer, emiatt volt néhány kifejezett kérésem.” Franciaországban fontos például, hogy minden szobának legyen külön bejárata, és lehetőség szerint minden szobához tartozzon egy fürdőszoba.
A franciák nagyon ügyelnek arra, hogy megvédjék a személyes terük határait. Így ebben a lakásban is kialakítottak egy nagy fürdőszobát káddal és egy kisebbet tusolóval. Mivel lelakott állapotban volt, a tulajdonos szakmai segítséget kért a lakásfelújításhoz. Pataki Dénes és munkatársai egyetlen belső falat sem tartottak meg, újragondolták a helyiségek elosztását. „A parketta hullámzott, és statikust is kellett hívni a teljes magasságában végigrepedt közfalak miatt. Emellett régi ólomcsövek futottak a falakban textilvezetékekkel, tehát mindent ki kellett cserélni” – sorolja a feladatokat a tervező, aki számára az egyetlen fájdalmas veszteséget az jelentette, hogy a lakás ékességét, a gyönyörű régi kandallót rossz állapota miatt el kellett bontani a nappaliból.
Az alaprajz átgondolása után a konyha helyét a nappaliban jelölték ki, és egy dobogóval tagolták a teret. De a fűtést is korszerűsítették. „Elektromos fűtőtesteket szereltünk fel, melyek mindegyike önálló termosztáttal rendelkezik, emellett programozhatók is – és mindehhez csak a villanyórát kellett kicserélni” – mutatja a tervező, aki a legújabb technológia és az ötletes belsőépítészeti megoldások mellett bátor színválasztással tette dinamikussá a modern bútorokkal berendezett helyiségeket. Így jött létre a fiatalos és korszerű lakás, ami gyorsan bérlőre talált Anna és barátja személyében. „Itt mindenhez közel vagyunk, és a lakás stílusát is szeretjük. Mindemellett a közösségi tér volt a legvonzóbb számunkra ebben a lakásban.” Annáék ugyanis nagyon szeretnek főzni, és gyakran hívnak vendégeket. A nappalival közös konyha-étkezőben kényelmesen elférnek a barátok, vagy éppen a családtagok egy-egy ebéd, vacsora erejéig.
CÍMKÉK: budapest modern palotanegyed